
ДО
ОБЩИНСКИ СЪВЕТ
БУРГАС


Д О К Л А Д Н А   З А П И С К А
от 
ДИМИТЪР НИКОЛОВ
КМЕТ НА ОБЩИНА БУРГАС
ОТНОСНО: Предоставяне на помещения и зали, находящи се на територията на Културен дом на НХК и „Младежки културен център“ за обезпечаване на учебната и административна дейност при  създаване на филиал в Бургас на Национална академия за театрално и филмово изкуство /НАТФИЗ/ „Кръстьо Сарафов“.
УВАЖАЕМИ ОБЩИНСКИ СЪВЕТНИЦИ,
На основание чл. 73, ал. 6 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, моля настоящата докладна записка да бъде включена и разгледана в дневния ред на предстоящото на 25 февруари 2025 г. заседание на Общински съвет - Бургас, като неотложна, предвид следното:
В Община Бургас постъпи Мотивирано искане вх. №219/24.02.2025 г. от Член кор. Проф. дфн  Мирослав Дачев - Ректор на Националната академия за театрално и филмово изкуство „Кръстьо Сарафов“, от което е видно, че се подготвят документи за акредитация на Филиал на академията в Бургас. За да може да бъде предвиден прием на студенти още през учебната 2025/2026 година, е необходимо до началото на месец март да бъде внесен доклад в НАОА за акредитация на филиала в професионално направление  Театрално и филмово изкуство с две бакалавърски и четири магистърски програми. 
С оглед на кратките срокове, в които трябва да се подготви доклада за самооценка е необходимо от страна на академията да се представят доказателства, че са осигурени подходящи помещения за административна и учебна дейност на филиала в град Бургас. 
Бургас се утвърди като един от най- важните и динамично развиващите се културни центрове в страната. През годините Бургас е дал на България Апостол Карамитев, Георги Калоянчев, Руси Чанев, Мария Статулова, Тончо Токмакчиев, Георги Дюлгеров и още плеада театрални и филмови творци. Публиката в Бургас е една от най- гостоприемните, затова и множество творци предпочитат града ни за творческите си изяви. Освен постановките в бургаските културни институти - Бургаския драматичен театър „Адриана Будевска“, Държавна опера Бургас и Държавен куклен театър – Бургас такива се провеждат ежедневно всички театрални сцени в града ни -  през последните 4 години гостуващите театрални постановки в Културан дом на НХК са били 311, на сцената на Летен театър – 130, в ДНА – 30, на откритите сцени на Остров „Св. Анастасия“ и Ченгене скеле“ над 65 театрални постановки. 
Бургас е предпочитано място за кино и за създаване на съвременни български филми. Освен традиционните кино фестивали, които събират огромна подкрепа и много публика, от 2020 до 2024 година Община Бургас е съфинансирала и е била място за създаване на 26 филмови проекта, 3 телевизионни сериала, 4 късометражни игрални филма, 8 документални филма. Някои от тях са „Петя на моята Петя“,  „Голата Истина за група „Жигули“ – пълнометражен игрален филм и „Спекуланти“– пълнометражен игрален филм, „Аз и моите жени“ – телевизионен сериал, „Пулсът на танца“ – пълнометражен игрален филм. 
В Бургас през последните няколко години се увеличават броя на висшите училища и на студентите в тях. Успоредно с утвърдените бургаски висши училища Държавен университет „Проф. д-р Асен Златаров“ и  Бургаски свободен университет, в които се разкриват нови факултети, нови специалности и ръстът на студентите е забележителен. В града ни през последните 7 години се създадоха филиали на Националната художествена академия, на Софийски университет „Св. Климент Охридски“, на Театралния колеж „Любен Гройс“. 
Амбиция за разкриване на филиал в Бургас има и НАТФИЗ „Кръстьо Сарафов“. Националната академия за театрално и филмово изкуство „Кр. Сарафов“ е първото българско висше училище в областта на сценичните и екранни изкуства, създадено през 1948 година и една от най-престижните европейски и български образователни институции. В НАТФИЗ се провежда обучение в трите степени на висше образование –    „бакалавър“, „магистър“ и „доктор“. НАТФИЗ разполага с учебна база включваща: Театър НАТФИЗ, Куклен театър НАТФИЗ, Академична библиотека, Учебен аудио –визуален комплекс, оборудван с дигитална апаратура,  и Учебен производствен център. На разположение на студентите и преподавателите са също: Дигитален мултимедиен център, Учебен телевизионен център, Учебна киностудия, компютърен център, виртуален университет, звукозаписно студио, студиа за линеен и компютърен монтаж, фотолаборатория, модерни аудитории, танцови зали и разнообразие от високо професионални ателиета. 
Филиалът в  Бургас ще е първия за НАТФИЗ извън столицата. През ноември 2024 Академиячният съвет на НАТФИЗ е взел решение започване на проучване за възможностите за откриване на филила в град Бургас, а през февруари 2025 година е взел решение за започване на процедура за акредитация на Филилал в Бургас с две бакалавърски и четири магистърски програми в професионално направление 8.4. „Театрално и филмово изкуство“. На 29.01.2025 година е подписано Споразумение за партньорство и сътрудничество между НАТФИЗ  „Кр. Сарафов“ и Община Бургас. Партньорството е насочено както към подкрепа на идеята за откриванена филиал в Бургас, така и към инициативи и проекти, които ще се организират в подкрепа на кандидатурата на Бургас за Европейска столица на културата през 2032 година. 
От изготвените проучвания за потенциалните студенти е констатирано, че в Бургас в направление актьорско майсторство и сценичен костюм се обучават общо 40 ученици в НУМСИ „ПРоф. Панчо Владигеров“, а общо 514 деца и ученици участват в извънкласни и извънучилищни театрални школи и ателиета. Подобни театрални школи има и в Стара Загора, Ямбол, Хасково. Академичното ръководство на НАТФИЗ  „Кр. Сарафов“ е направило проучване сред представителна извадка от ученици в училищата на териоториата на Бургас и региона, според което има интерес към обучението по направленията, в които обучава висшето училище. Писма за подкрепа за разкриване на филиал в Бургас са получени от Областен управител на Област Бургас, Драматичен театър „Адриана Будевска Държавна опера Бургас, Държавен куклен театър – Бургас, Национално училище за музикално и сценично изкуство „Прроф. Панчо Владигеров“, СУ „Добри Чинтулов“, Милена Добрева – Ръководител на ВА „Фортисимо“ и ВГ „Морски месъчинки“, от Кина Христова – Ръководител на Вокална студия „Сезони“, от Жени Лалчева – Арт център „Точно време“.
За да може да бъдат акредиирани специалностите и да започне обучение на студенти във филиала, е необходимо висшето училище да разполага с материална база в Бургас– административни офиси и учебни зали, репетиционни помещения, сцена и творчески ателиета. В писмото до Община Бургас ректорът на НАТФИЗ Проф.дфн Мирослав Дачев е описал необходимите им за откриване на филиал помещения и оборудване: 
Необходима база и оборудване за специалност „Анимация“
· Зала за часовете по анимация – оборудвана екран, проектор, 15 стола, 10 просветки (маси), осветление, за 10 човека
· Аудитория за теоретични занятия – 10 маси, 20 стола, монитор, компютър, мултимедия
· 10 индивидуални работни места с компютри, монитори, периферия. Таблети (таблет монитори) – 10 бр.
· Преподавателски компютър и периферия
· Ателие за рисуване – 10 статива, 15 стола, 2 шкафа
· 5 установки за снимане с 5 камери и осветление
· Кинозала – 20 места
· Преподавателска стая
· Шкафчета за студентите
· Софтуер 
Необходима база и оборудване за специалност „Актьорство“ 
· Зала за часовете по актьорство и вокално обучение – оборудвана с пиано, екран, проектор, 20 стола, 1 маса, осветление, озвучаване, гримьорна за 15 човека;
· Аудитория за теоретични занятия – 10 маси, 20 стола, монитор, компютър;
· Зала за танци и сценично движение – станка, огледала, шведски стени, дюшеци, пиано;
· Кинозала – 30 места;
· Преподавателска стая;
· Шкафчета за студентите.
С оглед спецификата на учебния процес, НАТФИЗ и Община Бургас, след оглед на общинските помещения са обследвали няколко сгради и подходящи помещения в тях:
Културен дом НХК – пл. „Тройката“:
1. Зрителната зала „Тончо Русев“ е с капацитет 500 места. Разполага с оркестрина, сцена с въртящ се механизъм, 9 броя автоматични чиги и 14 броя ръчни. Размерът на сцената е 12 x 12 метра, авансцената е 65 кв. м. Залата е оборудвана с Line array озвучителна система, екран и лазерен проектор за кино прожекции, както и димерно, интелигентно осветление за театри и концерти. Към нея има 8 броя гримьорни, различни по-големина: Партерен етаж, северно крило: - F 0.1 - 19 кв. м.; - F 0.2 - 13 кв. м; Първи етаж: - F 1.4 - 13 кв. м. - F 1.3 - 9 кв. м.; Втори етаж: - F 2.1 - 19 кв. м. - F 2.2 -9 кв. м. - F 2.3- 9 кв. м. - F 2.4- 13 кв. м. Залата е за споделено ползване по предварително изготвен график, когато е свободна сцената. 
2. Многофункционална зала С 1.2 - 83.5 кв. м е подходяща за репетиции и спортни занятия и уъркшопи. Залата разполага с огледала, станки и озвучаване. Разположена е на първи етаж, южно крило. Ще се ползва споделено. 
3. Зала B 1.1 - 87.3 кв. м е подходяща за репетиции и спортни занятия. Залата разполага с огледала, озвучаване и отделeн санитарен възел. Разположена е на първи етаж, южно крило. Ще се ползва споделено.
4. Многофункционална зала B 3.2 - 84.5 кв. м е. Залата разполага с огледала, станки, озвучаване и тераса. Разположена е в надстройката, трети етаж, южно крило. Ще се ползва споделено.
4. Кабинет Е 2.3. – 14.9 кв. м. – Находяща се в крило Е, етаж 2 – за административни дейности. Ще се ползва споделено
5. Кабинет Е 2.1. – 26.2 кв. м. – Находяща се в крило Е, етаж 2 – за преподаватели. Ще се ползва споделено
Младежки културен център ул. „Гладстон“39 
Зала № Първи етаж с размери 5,20 х 2,60 – 13,52 кв. м. 
Голяма зала Първи етаж – за споделено ползване 
Посочените помещения са необходими и ще бъдат използвани само в определени периоди от годината, поради което е възможно да се ползват съвместно с школи, клубове и театрален колеж, при предварително съгласуване.
Общински съвет, в качеството си на орган на местно самоуправление следва да даде съгласие за осигуряване подходящи помещения за административна и учебна дейност на НАТФИЗ „Кръстьо Сарафов“ в Бургас в град Бургас1 с цел стартиране откриването на Филиал Бургас. 
Предвид изложеното, както и на основание чл. 21, ал. 1, т. 8 от Закона за местното самоуправление и местната администрация,  чл. 12, ал. 3 от Закона за общинската собственост и чл.17 от Наредбата за реда за придобиване, управление и разпореждане с общински имоти и вещи, приета от Общински съвет–Бургас, да вземе следните 
РЕШЕНИЯ:
[bookmark: _GoBack]I. Да се предоставят безвъзмездно на Национална академия за театрално и филмово изкуство „Кръстьо Сарафов“ за нуждите на Филиал Бургас, за срок от 10 /десет/ години, необходимите зали и помещения, находящи се в собствената на Община Бургас сграда на Културен дом НХК с идентификатор по КККР на гр. Бургас 07079.612.181.1, за споделено ползване по предварително изготвен график, а именно: 
1. Зрителната зала „Тончо Русев“, ведно с находящите се в същата съоръжения и техника и прилежащи към нея 8 броя гримьорни, Партерен етаж, северно крило: - F 0.1 - 19 кв. м.; - F 0.2 - 13 кв. м; Първи етаж: - F 1.4 - 13 кв. м. - F 1.3 - 9 кв. м.; Втори етаж: - F 2.1 - 19 кв. м. - F 2.2 -9 кв. м. - F 2.3- 9 кв. м. - F 2.4- 13 кв. м. 
2. Зала С 1.1.   
3. Многофункционална зала С 1.2 - 83.5 кв. м,  
4. Зала B 1.1 - 87.3 кв. м, 
5. Многофункционална зала B 3.2 - 84.5 кв. м,  
6. Кабинет Е 2.1. – 26.2 кв. м. Находяща се в крило Е, етаж 2;
7. Кабинет Е 2.3. – 14.9 кв. м. Находяща се в крило Е, етаж 2;

II. Да се предоставят безвъзмездно на Национална академия за театрално и филмово изкуство „Кръстьо Сарафов“ за нуждите на Филиал Бургас, за срок от 10 /десет/ години, необходимите зали и помещения, находящи се в собствената на Община Бургас сграда на Младежки културен център ул. „Гладстон“39 с идентификатор по КККР на гр. Бургас 07079.613.2.1, за споделено ползване по предварително изготвен график, а именно: 
	1. Зала на  първи етаж с размери 5,20 х 2,60 – 13,52 кв. м.  
	2.  Голяма зала на  първи етаж  
	Приложение: Акт за общинска собственост № 7284 от 11.01.2013г.; Акт за общинска собственост № 10443 от 13.05.2024г.  

С уважение,
ДИМИТЪР НИКОЛОВ
Кмет на Община Бургас

